Παναθηναϊκός (καλαθοσφαίριση ανδρών)

Η ΚΑΕ Παναθηναϊκός ΑΟ με διακριτικό τίτλο ΠΑΟ ΚΑΕ (Παναθηναϊκός Αθλητικός Όμιλος Καλαθοσφαιρική Ανώνυμη Εταιρεία) είναι ελληνικός επαγγελματικός σύλλογος καλαθοσφαίρισης και το τμήμα μπάσκετ ανδρών του Παναθηναϊκού Αθλητικού Ομίλου.

Η ομάδα συστάθηκε επίσημα το 1937. Η έδρα της ομάδας είναι το Ολυμπιακό Κλειστό Γυμναστήριο στο Ολυμπιακό Αθλητικό Κέντρο Αθηνών χωρητικότητας 19.250 θέσεων.

Συνολικά, το τμήμα καλαθοσφαίρισης ανδρών του Παναθηναϊκού έχει κατακτήσει 39 φορές το πρωτάθλημα Ελλάδας, 20 φορές το κύπελλο Ελλάδας και 1 Σούπερ Καπ έχοντας κάνει 12 φορές το νταμπλ. Σε διεθνές επίπεδο έχει κατακτήσει 6 ευρωπαϊκά πρωταθλήματα (1996, 2000, 2002, 2007, 2009, 2011) και ένα διηπειρωτικό κύπελλο, πετυχαίνοντας δύο φορές το Τριπλ Κράουν το 2007 και το 2009. Ο Παναθηναϊκός έχει προκριθεί σε 11 Φάιναλ Φορ σ' ένα διάστημα 19 ετών. Στην ομάδα έχει απονεμηθεί δύο φορές (1996, 2009) από τον ΠΣΑΤ το βραβείο κορυφαίας ομάδας της χρονιάς.

Είναι η πιο πετυχημένη ομάδα στην Ελλάδα και από τις πιο επιτυχημένες στην Ευρώπη, καθώς είναι η μόνη που έχει κατακτήσει έξι πρωταθλήματα Ευρώπης από την ίδρυση της νέας εποχής του συστήματος Φάιναλ Φορ το 1988. Με τους 6 τίτλους του, κατατάσσεται στην τρίτη θέση μαζί με την  Μακάμπι, πίσω από τη Ρεάλ Μαδρίτης που έχει 11 και την ΤΣΣΚΑ Μόσχας που έχει 8.

Ιστορία

Το μπάσκετ στην Ελλάδα κατά τον Μεσοπόλεμο 

Το 1919 ο Γιώργος Καλαφάτης παρακολούθησε στο Παρίσι αγώνες καλαθοσφαίρισης κατά τη διάρκεια των Διασυμμαχικών Αθλητικών Αγώνων. Επέστρεψε στην Ελλάδα με τον απαιτούμενο εξοπλισμό και δημιούργησε την ομάδα καλαθοσφαίρισης σε ερασιτεχνικό όμως επίπεδο, με επικεφαλής τον πολυσύνθετο αθλητή Απόστολο Νικολαΐδη.

Το 1937 δημιουργήθηκε επίσημα η ομάδα καλαθοσφαίρισης του Παναθηναϊκού και τα επόμενα χρόνια επιχείρησε να καλύψει το χαμένο έδαφος σε σχέση με τις ήδη έτοιμες ομάδες όπως η ΧΑΝΘ, Εθνικός Αθ., Πανιώνιος, Άρης, Ηρακλής. Οι Άγγελος Φιλίππου, Λίτσας, Δημητράκος, ήταν οι πρωτεργάτες της ομάδας, ενώ στη συνέχεια προσχώρησαν οι Τέλης Καραγιώργος, Θύμιος Καραδήμος, Γιώργος Μποφίλιος, Φίλιππος Παπαοικονόμου, Πέτρος και Νίκος Πολυκράτης. Τα χρόνια της κατοχής, ο Παναθηναϊκός κατάφερε να διατηρήσει την ομάδα μπάσκετ.

Πρώτες εγχώριες επιτυχίες 1946–1960 

Το 1946, στο πρώτο μεταπολεμικό πρωτάθλημα, αλλά και το 1947, ο Παναθηναϊκός αναδείχθηκε πρωταθλητής, με τους Λάμπρου, Πανταζόπουλο, Αρβανίτη (οι οποίοι κατέκτησαν το χάλκινο μετάλλιο στο Ευρωμπάσκετ 1949), τον Ευθύμη Καραδήμο και τον Τζακ Νικολαΐδη. Στο επόμενο πρωτάθλημα της περιόδου 1948–49 η ομάδα τερμάτισε τέταρτη.

Στο 1950 και το 1951 ο Παναθηναϊκός αναδεικνύεται και πάλι πρωταθλητής μένοντας αήττητος και τις δύο χρονιές, ενισχυμένος με τον μεγάλο αθλητή Φαίδωνα Ματθαίου και το Νίκο Μήλα. Το 1954 επαναλαμβάνει την επιτυχία του και πάλι αήττητος. Είναι αξιοσημείωτο ότι τα τέσσερα από τα έξι πρώτα πρωταθλήματα της η ομάδα τα κέρδισε αήττητη. Την επόμενη πενταετία ο ΠΑΟ ήταν αναγκαίο να ανανεωθεί. Το 1959 στο Γήπεδο «Απόστολος Νικολαΐδης» κατασκευάστηκε το κλειστό γυμναστήριο μπάσκετ, γνωστό ως ο «Τάφος του Ινδού», το οποίο υπήρξε η έδρα της ομάδας μέχρι τις αρχές της δεκαετίας του 1990 και συνδέθηκε με σημαντικές επιτυχίες.

Η περίοδος 1960–1969 

Το 1961 ο Παναθηναϊκός επιστρέφει στους τίτλους με νέους ηγέτες τους Βασιλακόπουλο, Ταβουλάρη, Παναγιωταράκο και επαναλαμβάνει την επιτυχία το 1962. Το 1962 αγωνίζεται για πρώτη φορά σε Ευρωπαϊκή διοργάνωση αντιμετωπίζοντας τη Χάποελ Τελ Αβίβ για το Κύπελλο Πρωταθλητριών.

Το 1967 ο Παναθηναϊκός στέφεται πρωταθλητής ενώ αγωνίζεται ήδη στις τάξεις του ο Γιώργος Κολοκυθάς, ένας από τους μεγαλύτερους καλαθοσφαιριστές της εποχής του. Το 1969 η κατάκτηση του πρωταθλήματος συνοδεύεται από την πρώτη ευρωπαϊκή επιτυχία της ομάδας, την είσοδο στην τετράδα του Κυπέλλου Κυπελλούχων. Στους προημιτελικούς έχασε από την Φιντές Νάπολι 61–98. Στην Αθήνα προηγήθηκε 39–17 στο ημίχρονο, αλλά, παραδόξως, αναγράφεται 51–16. Οι Ιταλοί αποχώρησαν και μηδενίστηκαν. Στους ημιτελικούς, ο ΠΑΟ αποκλείστηκε από τη Ντιναμό Τιφλίδας. Το 1970 έγινε η πρώτη ελληνική ομάδα που χρησιμοποιεί ξένο παίκτη για τα ευρωπαϊκά παιχνίδια, ο οποίος ήταν ο Αμερικανός Κρεγκ Γκρίνγουντ.

Χρυσή εποχή 1970–1984 
Στα επόμενα 14 χρόνια ο Παναθηναϊκός κατέκτησε 10 Πρωταθλήματα Ελλάδος με ηγέτη τον ικανό σκόρερ Απόστολο Κόντο, ενώ παράλληλα συμμετείχε στην τετράδα το 1972 και στην εξάδα το 1982, του Κυπέλλου Πρωταθλητριών.
Ο Κώστας Μουρούζης, γνωστός και ως «αλεπού των πάγκων», διαχειρίστηκε την «ομάδα των τεσσάρων Κ». Οι νέοι Κόντος, Κορωναίος, Κοκολάκης, Κέφαλος μαζί με τον Ιορδανίδη, που λειτουργούσε ως συνδετικός κρίκος με τους παλιούς, κατέκτησαν 5 συνεχόμενα πρωταθλήματα (1971, 1972, 1973, 1974, 1975) και το 1972 έκαναν τη σημαντική για την εποχή τους επιτυχία της συμμετοχής στα ημιτελικά του Κυπέλλου Πρωταθλητριών, πλαισιωμένοι από τον Αμερικάνο Γουίλι Κέρκλαντ. Εκεί η Ίνις Βαρέζε, μια από τις ισχυρότερες ομάδες της εποχής, στάθηκε ανυπέρβλητο εμπόδιο για τον Παναθηναϊκό.

Τις επόμενες τέσσερις περιόδους ο Παναθηναϊκός κατακτά το πρωτάθλημα το 1977 ενώ έχει αποκτηθεί ο Μέμος Ιωάννου από το 1974. Ο Παναθηναϊκός κατακτά το πρώτο του κύπελλο Ελλάδας το 1979, χρονιά που αγωνίζεται για πρώτη φορά στη ομάδα του ο Ελληνοαμερικανός Ντέιβιντ Στεργάκος, παίκτης με σημαντική προσφορά τα επόμενα χρόνια.

Την πενταετία που ακολούθησε ο Παναθηναϊκός κατακτά 4 πρωταθλήματα (1980, 1981, 1982, 1984) και 2 κύπελλα (1982, 1983). Με προπονητή τον Κώστα Πολίτη το 1982 κατακτά το πρώτο νταμπλ και καταλαμβάνει την 6η θέση στην Ευρώπη αγωνιζόμενος σε όμιλο, αφού είχε πρωτίστως αποκλείσει την ΤΣΣΚΑ. Το 1984 με πρωταγωνιστές τους Ανδρίτσο και Κάππο, κατέκτησε στον αγώνα μπαράζ της Κέρκυρας το τελευταίο πρωτάθλημα πριν τη μεγάλη αγωνιστική κρίση που θα ακολουθούσε. Λίγο νωρίτερα έχει ενταχθεί στην ομάδα ο Ρόνι Σεϊκέλι ο οποίος αν και δικαιούταν την ελληνική υπηκοότητα, δεν την απέκτησε λόγω γραφειοκρατικών προβλημάτων και αναγκάστηκε να αποχωρήσει, για να αγωνιστεί αργότερα στο ΝΒΑ, στερώντας από το σύλλογο μία ευκαιρία να αποφύγει τα πέτρινα χρόνια.

Η περίοδος 1985–1992 
Το 1985 ο ΠΑΟ κατατάσσεται 3ος στο πρωτάθλημα, οι Στεργάκος, Ιωάννου, Βίδας, Ανδρίτσος, έχουν καθιερωθεί, ενώ ο Κορωναίος θα αποχωρήσει στο τέλος της χρονιάς. Οι ισορροπίες έχουν πλέον αλλάξει και ο Παναθηναϊκός παύει να αποτελεί φόβητρο και περιορίζεται σε δευτερεύοντα ρόλο. Παρ΄ όλα αυτά αποτελεί υπολογίσιμο αντίπαλο. Το 1986 κάνει την έκπληξη και αποκλείει τον ισχυρό Άρη από το κύπελλο Ελλάδας, ενώ στο τελικό νικά τον Ολυμπιακό. Αυτός ήταν ο τελευταίος τίτλος του έως το 1993. Τις επόμενες 2 χρονιές κατετάγη 4ος.

Από το 1987 ανέλαβαν την προεδρία του τμήματος οι φαρμακοβιομήχανοι και παλιά μέλη του συλλόγου, αδελφοί Γιαννακόπουλοι.
Από το 1988 επιτρέπεται η χρήση ξένου στο πρωτάθλημα και ο Παναθηναϊκός αποκτά τον Έντγκαρ Τζόουνς από το ΝΒΑ. Ικανός σουτέρ, ριμπάουντερ και σκόρερ, τα επόμενα 2 χρόνια είναι ο πρωταγωνιστής της ομάδας. Ο ΠΑΟ προκαλεί σημαντικές απώλειες στις πρωταγωνίστριες ομάδες, όμως απέχει από τη διάκριση. Την επόμενη διετία ο Αντόνιο Ντέιβις παίκτης που θα κάνει στη συνέχεια μεγάλη καριέρα στο ΝΒΑ αντικαθιστά τον Τζόουνς στον ηγετικό ρόλο. Έχουν αποκτηθεί πλέον οι πιο ταλαντούχοι νέοι παίκτες Αλβέρτης, Οικονόμου, Μυριούνης, όμως ο ΠΑΟ διανύει τη χειρότερη περίοδο της ιστορίας του αφού από την 7η θέση στο 1991 πέφτει στην 8η το 1992 και μένει για πρώτη φορά εκτός Ευρώπης μετά το 1967.

Η περίοδος 1993–1999

Φάιναλ φορ Ευρωπαϊκού πρωταθλήματος 1994 και 1995 
Το καλοκαίρι του 1992 επιχειρείται πλήρης ανασυγκρότηση στον επαγγελματικό πλέον μπασκετικό  Παναθηναϊκό. Με επικεφαλής τον ήδη δύο φορές Πρωταθλητή Ευρώπης κορυφαίο Κροάτη προπονητή Ζέλικο Παβλίσεβιτς, που συνεχίζει παρά την αποτυχημένη πρώτη χρονιά, ο κορυφαίος Έλληνας καλαθοσφαιριστής Νίκος Γκάλης εντάσσεται στην ομάδα και πλαισιωμένος από τους Στόγιαν Βράνκοβιτς, Τιτ Σοκ, Άριαν Κόμαζετς οδηγεί τον ΠΑΟ στην κατάκτηση του κυπέλλου Ελλάδας και στους τελικούς του πρωταθλήματος όπου ηττάται από τον Ολυμπιακό, αν και είχε πλεονέκτημα έδρας. Με τη σειρά των τελικών να είναι 1–2, ο Παναθηναϊκός δεν κατέβηκε στο τέταρτο παιχνίδι σε ένδειξη διαμαρτυρίας για τη διαιτησία του τρίτου αγώνα.

Η επόμενη χρονιά 1993–94 με προπονητή τον Κώστα Πολίτη, βρίσκει τον Παναθηναϊκό στην τρίτη θέση της Ευρώπης για πρώτη φορά στην ιστορία του και θεωρείται επιτυχημένη, αν και στην Ελλάδα τερμάτισε τρίτος.

Η σεζόν 1994–95 είχε ξεκινήσει με τις καλύτερες προϋποθέσεις και την απόκτηση των Παναγιώτη Γιαννάκη, Ζάρκο Πάσπαλι, Μίροσλαβ Πετσάρσκι. Απέκλεισε τον Ολυμπιακό από το κύπελλο Ελλάδας πριν αρχίσει το Πρωτάθλημα, αλλά ο Νίκος Γκάλης (πρωταγωνιστής των προκριματικών του Κυπέλλου Πρωταθλητριών και του αγώνα κυπέλλου με τον Ολυμπιακό) αποχώρησε από την ομάδα μετά τις πρώτες αγωνιστικές του Πρωταθλήματος Ελλάδας. Έτσι ο ΠΑΟ, αν και έκανε σπουδαίες εμφανίσεις, κατάφερε μόνο να διατηρήσει την τρίτη θέση στην Ευρώπη και να αγωνιστεί στους τελικούς του πρωταθλήματος.

Πρωτάθλημα Ευρώπης και Διηπειρωτικό 1996 

Ο πήχης είχε ανέβει πλέον ψηλά για την ομάδα του Παναθηναϊκού και ήταν επιτακτική η ανάγκη για την απόκτηση ενός σημαντικού τίτλου, είτε στην Ελλάδα είτε στην Ευρώπη. Το καλοκαίρι του 1995 αποκτάται ο Ντομινίκ Γουίλκινς, ένας από τους κορυφαίους καλαθοσφαιριστές που αγωνίστηκαν ποτέ στην Ευρώπη. Προπονητής της ομάδας αναλαμβάνει ο Μπόζινταρ Μάλκοβιτς. Μαζί με τους Γιαννάκη, Βράνκοβιτς, Αλβέρτη, Παταβούκα, Οικονόμου, Κόρφα, συνθέτουν μια πολύ έμπειρη ομάδα και αναδεικνύονται Πρωταθλητές Ευρώπης στο Στάδιο «Παλέ Ντε Μπερσί» στο Παρίσι, σε ένα συγκλονιστικό παιχνίδι που κρίθηκε στα τελευταία δευτερόλεπτα. Ο Γουίλκινς ανακηρύχθηκε πολυτιμότερος παίκτης του φάιναλ φορ και πανηγύρισε τον τίτλο στη γενέθλια πόλη του.

Με αυτή την πρωτόγνωρη επιτυχία για ελληνική ομάδα μπάσκετ, ο Παναθηναϊκός έφερε στην Ελλάδα το πρώτο Ευρωπαϊκό Πρωτάθλημα για ελληνικό σύλλογο. Στο πρωτάθλημα, όμως, η ξαφνική φυγή του Ντομινίκ Γουίλκινς λίγο πριν τη λήξη των πλέι οφ, σε συνδυασμό με την κόπωση από το Φάιναλ Φορ, οδήγησαν την ομάδα στους τελικούς σε μία οδυνηρή ήττα από τον Ολυμπιακό με 73–38 (αρνητικό ρεκόρ επίθεσης για τον Παναθηναϊκό).

Την επόμενη σεζόν ο Μάλκοβιτς απομακρύνει όλους τους αστέρες της ομάδας και επιχειρεί να συνθέσει μια νέα ομάδα συνόλου με στόχο το πολυπόθητο Ελληνικό Πρωτάθλημα. Με την έναρξη της σεζόν ο ΠΑΟ στέφεται Πρωταθλητής Ηπείρων νικώντας την Ολίμπια Βενάδο Τουέρτο, πρωταθλήτρια Νοτίου Αμερικής. Όμως η ανανέωση αποτυγχάνει και ο Παναθηναϊκός στην Ευρώπη αποτυγχάνει να προκριθεί στο Φάιναλ Φορ, ενώ και στο πρωτάθλημα τερματίζει πέμπτος χάνοντας το δικαίωμα να συμμετάσχει στην Ευρωλίγκα την επόμενη χρονιά. Ο μόνος τίτλος που θα ήταν ιδανικός στόχος για να ξεπεραστεί η κρίση, την επόμενη περίοδο, ήταν το πρωτάθλημα Ελλάδας.

Πρωταθλητής Ελλάδας 1998 και 1999 
Παρά τις διεθνείς της επιτυχίες, η ομάδα είχε να κατακτήσει το Πρωτάθλημα στην Ελλάδα από το 1984. Ο Λευτέρης Σούμποτιτς αναλαμβάνει την τεχνική ηγεσία και πείθει τον Ντίνο Ράτζα να μεταγραφεί στον ΠΑΟ. Ο Μπάιρον Σκοτ και ο Φάνης Χριστοδούλου ήταν σημαντικές επιπλέον μεταγραφικές κινήσεις. Μαζί με τους καταξιωμένους πλέον Αλβέρτη, Οικονόμου, Κοχ και άλλους, οδηγούν τον Παναθηναϊκό στο πρωτάθλημα Ελλάδος μετά από 14 χρόνια. Ο Παναθηναϊκός παρουσίασε εντυπωσιακή εικόνα και κέρδισε στους τελικούς τον ΠΑΟΚ με 3 νίκες έναντι 2. Στο Κύπελλο Ευρώπης έφθασε μέχρι τον ημιτελικό.

Σημαντική αποδείχθηκε για τον Παναθηναϊκό η περίοδος 1998–99, καθώς ο Ολυμπιακός, με πλεονέκτημα έδρας, φάνταζε έτοιμος να επιστρέψει στην κορυφή. Το πρωτάθλημα κρίθηκε στον τελευταίο αγώνα των πλέι–οφ και ο Παναθηναϊκός επικράτησε εκτός έδρας με 62−53 απέναντι στον Ολυμπιακό, σημειώνοντας μια από τις πιο αποφασιστικές νίκες του και διατηρώντας τον τίτλο του.

Η περίοδος Ομπράντοβιτς 
Η έλευση του Ζέλικο Ομπράντοβιτς στον Παναθηναϊκό οδήγησε σε μια επική πορεία μεγάλων επιτυχιών που καταξίωσαν την ομάδα και την ανέδειξαν σε μια από τις ισχυρότερες στην ιστορία του ευρωπαϊκού μπάσκετ.

Πρωταθλητής Ευρώπης 2000 και 2002 
 

Πρώτη κίνηση του Ομπράντοβιτς ήταν να προσαρμόσει τον Παναθηναϊκό στον Ντέγιαν Μποντιρόγκα, τον παίκτη πάνω στον οποίο θα έκτιζε όλη την ομάδα. Ο Μποντιρόγκα έγινε ο απόλυτος ηγέτης Παναθηναϊκού και τον οδήγησε σε 3 συνεχόμενα πρωταθλήματα (1999, 2000, 2001) και 3 συνεχόμενους τελικούς Πρωταθλητριών Ευρώπης (2000, 2001, 2002) εκ των οποίων κατέκτησε τους 2. Δεν κατέκτησε κάποιο κύπελλο Ελλάδας αν και αγωνίστηκε σε 2 σερί τελικούς.

Ο Παναθηναϊκός κατέκτησε το 2000 το δεύτερο ευρωπαϊκό της ιστορίας του, κερδίζοντας στον τελικό του Φάιναλ Φορ που διεξήχθη στην Θεσσαλονίκη την Μακάμπι Τελ Αβίβ με 73–67. Στους τελικούς του ελληνικού πρωταθλήματος εκείνης της χρονιάς, επιβλήθηκε με συνολικό σκορ νικών 3–0 του ΠΑΟΚ. Στο κύπελλο έφτασε μέχρι τον τελικό, όπου ηττήθηκε από την ΑΕΚ. Την επόμενη χρονιά (2001) ο Παναθηναϊκός κατάφερε να φτάσει και στους 3 τελικούς των διοργανώσεων στις οποίες συμμετείχε. Η ΑΕΚ στον τελικό του κυπέλλου, καθώς και η Μακάμπι στον τελικό της Σουπρολίγκα μετέπειτα, του στέρησαν τους δύο τίτλους. Στο πρωτάθλημα, οι πράσινοι αντιμετώπισαν στη σειρά των τελικών τον Ολυμπιακό, όπου ύστερα από συγκλονιστικές εμφανίσεις κατάφεραν να επικρατήσουν με συνολικό σκορ νικών 3–2, κατακτώντας το 24ο πρωτάθλημα της ιστορίας τους. Την επόμενη χρονιά, ο Παναθηναϊκός αν και έμεινε μακριά από τους εγχώριους τίτλους, κατέκτησε για τρίτη φορά την Ευρωλίγκα, κερδίζοντας στον τελικό της Μπολόνια την οικοδέσποινα και μεγάλο φαβορί Κίντερ Μπολόνια του Μανού Τζινόμπιλι με 83–89, ύστερα από συγκλονιστική εμφάνιση και ανατροπή.

Οι Ράτζα, Ρέμπρατσα, Ρότζερς, Μίντλεντον, Αλβέρτης, Κουτλουάι ήταν μερικοί από τους παίκτες που διακρίθηκαν στο διάστημα αυτό. Στο τέλος της σεζόν 2001–02, σημειώθηκαν σημαντικές αλλαγές, με αφετηρία τη φυγή του Μποντιρόγκα, την επακόλουθη ανανέωση της ομάδας και την αναγκαία μετακόμιση της ομάδας στο κλειστό του Σπόρτιγκ.

Πρωταθλητής Ευρώπης 2007, 2009, 2011 και 9 συνεχή πρωταθλήματα 2003–2011 

 

Τη σεζόν 2002–03 ο Ομπράντοβιτς έπρεπε να επαναφέρει τον Παναθηναϊκό στην κορυφή της Ελλάδας ξεκινώντας από νέα βάση. Η φυγή του Ντέγιαν Μποντίρογκα οδήγησε στη δημιουργία μιας ομάδας με πιο ομαδικό, αλλά και πιο σκληρό τρόπο παιχνιδιού.

Ο Παναθηναϊκός έχοντας ως έδρα το κλειστό του Σπόρτιγκ (λόγω των εργασιών στο ΟΑΚΑ για τους Ολυμπιακούς αγώνες) κατάφερε να κατακτήσει το νταμπλ της περιόδου 2002–03, κερδίζοντας Άρη και ΑΕΚ στους τελικούς κυπέλλου και πρωταθλήματος αντίστοιχα. Την επόμενη σεζόν (2004), κατέκτησε το πρωτάθλημα με πανηγυρικό τρόπο επικρατώντας στους τελικούς του Αμαρουσίου με 3–0 νίκες. Η σεζόν 2004–05 ολοκληρώθηκε με ένα ακόμα ντάμπλ, ενώ την ίδια κατάληξη είχε και η σεζόν 2005–06. Παρόλα αυτά, η ομάδα δίψαγε για το 4ο Ευρωπαϊκό. Η Αθήνα θα φιλοξενούσε το Φάιναλ Φορ της Ευρωλίγκα για τη σεζόν 2006–07 και ο Παναθηναϊκός δεν ήθελε να αφήσει την ευκαιρία να πάει χαμένη και μάλιστα μπροστά στο κοινό του. Στον μεγάλο τελικό της 6ης Μαΐου, επικράτησε με 93–91 της ΤΣΣΚΑ Μόσχας, κατακτώντας την 4η Ευρωλίγκα της ιστορίας του. Στην Ελλάδα κέρδισε ξανά πρωτάθλημα και κύπελλο, πετυχαίνοντας έτσι για πρώτη φορά το Τριπλ Κράουν.

Τη σεζόν 2007–08 δεν μπόρεσε να επαναλάβει το repeat στην Ευρωλίγκα, αφού αποκλείστηκε στην φάση των 16, εν αντιθέσει με την πορεία του στην Ελλάδα εκείνη την χρονιά, όπου κατέκτησε το ντάμπλ, κόντρα στον αιώνιο αντίπαλό του Ολυμπιακό. Τη σεζόν 2008–09, ο Παναθηναϊκός διέθετε, κατά πολλούς, το καλύτερο ρόστερ της ιστορίας του. Διαμαντίδης, Γιασικέβιτσιους, Σπανούλης, Πέκοβιτς, Μπατίστ, Νίκολας, Φώτσης, Τσαρτσαρής, Περπέρογλου κ.ά, συνέθεταν ένα ρόστερ που τρόμαζε. Ο Παναθηναϊκός κατέκτησε την Ευρωλίγκα εκείνης της χρονιάς στο Βερολίνο, κερδίζοντας τον Ολυμπιακό στον ημιτελικό με 84–82 και την ΤΣΣΚΑ στον τελικό με 73–71. Στην Ελλάδα, κατέκτησε και πάλι πρωτάθλημα και κύπελλο, κερδίζοντας στους τελικούς και των δύο διοργανώσεων τον Ολυμπιακό και πετυχαίνοντας παράλληλα το δεύτερο Τριπλ Κράουν του. Στο τέλος της σεζόν ο Παναθηναϊκός τίμησε τον Φραγκίσκο Αλβέρτη αποσύρωντας την φανέλα του με το νούμερο #4 στην γιορτή–φιλικό αγώνα με την ΤΣΣΚΑ Μόσχας στις 11 Οκτωβρίου. Στις 14 Δεκεμβρίου 2009, η ομάδα του ΠΑΟ αναδείχθηκε η κορυφαία ελληνική ομάδα για το 2009 στην ψηφοφορία του Συνδέσμου Αθλητικών Συντακτών, με 1.291 ψήφους. Το 2010 κατέκτησε το 32ο πρωτάθλημα της ιστορίας του, επικρατώντας στους τελικούς του Ολυμπιακού με 3–1 νίκες.

Τη σεζόν 2010–11, ο Παναθηναϊκός κατάφερε να ανέβει για 6η φορά στην ιστορία του στο "θρόνο" του πρωταθλητή Ευρώπης, κατακτώντας στην Βαρκελώνη την Ευρωλίγκα. Σημείο αναφοράς εκείνης της χρονιάς, οι τιτανομαχίες με την Μπαρτσελόνα στην φάση των 8, όπου χάρισε στους πράσινους την πρόκριση στο Φάιναλ Φορ, όπου εκεί  Μοντεπάσκι Σιένα αρχικά και Μακάμπι στον τελικό, υποτάχθηκαν στην ανωτερότητα των πρασίνων. Στην Ελλάδα, αφού αρχικά απώλεσε τον τίτλο του κυπέλλου από τον Ολυμπιακό, σε μία συγκλονιστική σειρά στους τελικούς, κατάφερε με 3–1 νίκες να κατακτήσει για 33η φορά τον τίτλο του πρωταθλητή. Αυτό ήταν και το τελευταίο πρωτάθλημα του Ζέλιμιρ Ομπράντοβιτς στην πολυετή θητεία του στον Παναθηναϊκό.

Μετά τον Ομπράντοβιτς 

Στις 12 Ιουνίου του 2012 ανακοινώθηκε το τέλος της συνεργασίας του Παναθηναϊκού με τον προπονητή Ομπράντοβιτς ύστερα από 13 χρόνια μεγάλων επιτυχιών και 5 Ευρωπαϊκών Πρωταθλημάτων. Ο νέος Παναθηναϊκός αποφασίστηκε να χτιστεί με περισσότερους Έλληνες και το πρώτο βήμα για την εκπλήρωση του εγχειρήματος έγινε με την πρόσληψη του προπονητή, και πρώην παίχτη της ομάδας, Αργύρη Πεδουλάκη. Η νέα διοίκηση δεν είχε τα αδέρφια Παύλο και Θανάση στην σύνθεσή της, ενώ οι μετοχές του Παναθηναϊκού στις 26 Ιουλίου πέρασαν στον Δημήτρη Γιαννακόπουλο ο οποίος είναι ο νέος πρόεδρος της ΚΑΕ με αντιπρόεδρο τον επί χρόνια μάνατζερ της ομάδας Μάνο Παπαδόπουλο. Ο Παναθηναϊκός έβαλε στην ομάδα του μερικούς από τους πιο ταλαντούχους Έλληνες μπασκετμπολίστες (Βασίλης Ξανθόπουλος, Μάικλ Μπράμος, Σοφοκλής Σχορτσιανίτης), ενώ διατήρησε στο ρόστερ τον αρχηγό του Δημήτρη Διαμαντίδη και τον έμπειρο Κώστα Τσαρτσαρή. Παράλληλα όμως έγιναν και προσθήκες νεαρών παικτών.

Κατά την διάρκεια της χρονιάς η ομάδα άλλαξε, ενώ κατάφερε να κερδίσει το κύπελλο Ελλάδας απέναντι στον Ολυμπιακό, επικρατώντας σε έναν επεισοδιακό τελικό με 81–78. Στην Ευρωλίγκα κατάφερε να περάσει στην φάση των 8, όπου αποκλείστηκε από την Μπαρτσελόνα στη Βαρκελώνη με 64–53 στο πέμπτο παιχνίδι της σειράς. Ο πρώτος αγώνας στη Βαρκελώνη έληξε 72–70 υπέρ των Καταλανών, αλλά στη συνέχεια στο δεύτερο παιχνίδι της σειράς, ο Παναθηναϊκός κατάφερε να κερδίσει στη Βαρκελώνη με 65–66 με τρίποντο του Διαμαντίδη στα τελευταία δευτερόλεπτα της τέταρτης περιόδου. Στη Αθήνα, στο τρίτο παιχνίδι της σειράς, ο Παναθηναϊκός νίκησε την Μπαρτσελόνα με 65–63. Οι Καταλανοί όμως, στον τέταρτο αγώνα της σειράς, επικράτησαν των πράσινων στην Αθήνα με σκορ 60–70. Τον Ιούνιο του 2013, η ομάδα έσπασε δύο φορές την έδρα του Ολυμπιακού και κατάφερε να κατακτήσει το 34ο πρωτάθλημα στην ιστορία της, κάνοντας ταυτόχρονα και το νταμπλ.

Ελληνοποίηση της ομάδας (2014–16) 
Το 2013–14 κατέκτησε και πάλι το νταμπλ με τον  Φραγκίσκο Αλβέρτη ως προπονητή, ενώ έφτασε και στα προημιτελικά της Ευρωλίγκα, όπου αποκλείστηκε στο πέμπτο παιχνίδι από την ΤΣΣΚΑ. Το καλοκαίρι του 2014, ανέλαβε προπονητής ο Ντούσκο Ιβάνοβιτς και η ομάδα προχωρά σε ανανέωση, στηριζόμενη σε νέους Έλληνες παίκτες. Η ομάδα ξεπερνώντας το εμπόδιο του Ολυμπιακού (η ένσταση του οποίου απορρίφθηκε), κατέκτησε το κύπελλο Ελλάδας, νικώντας στον τελικό τον Απόλλωνα Πάτρας, 68–53 στο ΟΑΚΑ ενώ έφτασε ξανά στα προημιτελικά της Ευρωλίγκας, δίχως όμως να τα καταφέρει απέναντι στην ΤΣΣΚΑ. Το Μάιο του 2015 απολύθηκε ο Ιβάνοβιτς και αντικαταστάθηκε προσωρινά από το Σωτήρη Μανωλόπουλο και τον Άρη Λυκογιάννη αλλά η ομάδα δεν κατάφερε να κατακτήσει το πρωτάθλημα.

Τον Ιούνιο του 2015 και μετά την απώλεια του πρωταθλήματος ανακοινώθηκε ο Αλεξάντερ Τζόρτζεβιτς ως ο νέος προπονητής. Η ανακοίνωση του Τζόρτζεβιτς, έφερε ριζικές αλλαγές διώχνοντας όλους τους ξένους του ρόστερ πλην του Τζέιμς Γκιστ και κρατώντας τον ελληνικό κορμό. Ο επαναπατρισμός του Νικ Καλάθη ως ο παίχτης που θα ηγηθεί της ομάδας, αλλά και η απόκτηση 2 πρώην ΝΒΑερς, Αλεξάνταρ Πάβλοβιτς και Μίροσλαβ Ραντούλιτσα, έφερε ενθουσιασμό στις τάξεις των φιλάθλων του Παναθηναϊκού. Στις 23 Σεπτεμβρίου στην ειδική αφιερωματική βραδιά Honouring our legacy, ο Παναθηναϊκός, τίμησε τα μέλη της καλύτερης πεντάδας όλων των εποχών στο τμήμα (Διαμαντίδης, Μποντιρόγκα, Αλβέρτης, Φώτσης και Βράνκοβιτς) καθώς και τον ιστορικό πρόεδρο της ΚΑΕ Παύλο Γιαννακόπουλο. Ο Παναθηναϊκός κατάφερε να κερδίσει το κύπελλο Ελλάδας κόντρα στο Φάρο Κερατσινίου με 101–54, καταρρίπτοντας το ρεκόρ μεγαλύτερης διαφοράς σε τελικό κυπέλλου. Στην Ευρωλίγκα μολονότι υπήρξε ενίσχυση του ρόστερ με τους Αμερικάνους Γουίλιαμς, Χάντερ και Χέινς, η ομάδα δεν κατάφερε να προκριθεί στο Φάιναλ Φορ του Βερολίνου, που ήταν και ο μεγάλος στόχος, αφού αποκλείστηκε στα προημιτελικά από την Λαμποράλ Κούτσα με 3–0. Το αποτέλεσμα αυτό έφερε την απόλυση του Τζόρτζεβιτς, και την πρόσληψη του Πεδουλάκη με σκοπό την κατάκτηση του πρωταθλήματος. Ο Παναθηναϊκός όμως μετά από καταπληκτικούς αγώνες και μεγάλη βελτίωση της ομάδας, δεν κατάφερε να κατακτήσει το τρόπαιο του πρωταθλητή. Η σεζόν αυτή ήταν σημαδιακή, καθώς στο τέλος της ο μεγάλος αρχηγός της ομάδας, Δημήτρης Διαμαντίδης, αποσύρθηκε από την ενεργό δράση.

Περίοδος μετά τον Διαμαντίδη 
Με την απόσυρση του φυσικού ηγέτη της ομάδας, Δημήτρη Διαμαντίδη, ο Παναθηναϊκός άλλαξε σελίδα και μπήκε σε μια νέα εποχή, στην οποία ο μόνος συνδετικός κρίκος με το ένδοξο παρελθόν ήταν ο Αντώνης Φώτσης, ενώ νέος αρχηγός της ομάδας έγινε ο Νικ Καλάθης. Η διοίκηση της ΚΑΕ, αποφάσισε μερική αύξηση του μπάτζετ για την νέα απαιτητική μορφή της Ευρωλίγκας, αλλά και την επιστροφή στην κορυφή του εγχώριου πρωταθλήματος. Προπονητής παρέμεινε ο Αργύρης Πεδουλάκης, ενώ από τον Ιούλιο η ομάδα ανακοίνωσε αθλητές που είχαν ξεχωρίσει την προηγούμενη χρονιά όπως οι Γιάννης Μπουρούσης, Κρις Σίνγκλετον, Μάικ Τζέιμς, Κέι Σι Ρίβερς, Πατ Καλάθης και Ντεμέτρις Νίκολς. Μετά την ήττα της ομάδας από τον Ολυμπιακό και την απόλυση του Πεδουλάκη, νέος προπονητής, ανέλαβε τον Οκτώβριο του 2016 ο Τσάβι Πασκουάλ. Τον Δεκέμβριο η ομάδα ανακοίνωσε και την απόκτηση ως δανεικού του Αλεσάντρο Τζεντίλε, ο οποίος αποχώρησε δυο μήνες αργότερα. Ο Παναθηναϊκός κατέκτησε για έκτη συνεχή φορά το κύπελλο Ελλάδας κόντρα στον Άρη, πέρασε στην επόμενη φάση της Ευρωλίγκας, τα πλέι–οφς, όπου κέρδισε μεν το πλεονέκτημα έδρας αλλά αποκλείστηκε από την Φενέρμπαχτσε του Ζέλικο Ομπράντοβιτς. Ωστόσο, ο Παναθηναϊκός κατέκτησε μετά από δύο χρόνια, το 36ο του πρωτάθλημα Ελλάδας, κάνοντας το 3–2 στους τελικούς, εναντίον του Ολυμπιακού, κερδίζοντας το πέμπτο παιχνίδι της σειράς μέσα στην έδρα του αντιπάλου κάτι που είχε ξαναπετύχει το 1999.

Την σεζόν 2017–18, ο Παναθηναϊκός με τον ίδιο κορμό βασικών παικτών και κάποιες αλλαγές (Βουγιούκας αντί Μπουρούση, προσθήκη Ματ Λοτζέσκι, Μάρκους Ντένμον), έφτασε μέχρι τα προημιτελικά της Ευρωλίγκα αλλά αποκλείστηκε από την Ρεάλ Μαδρίτης με ήττα 3–1 στη σειρά των αγώνων. Στην Ελλάδα αποκλείστηκε στον ημιτελικό του κυπέλλου από την ΑΕΚ, αλλά κατέκτησε το πρωτάθλημα Ελλάδας για δεύτερη σερί χρονιά νικώντας τον Ολυμπιακό 3–2, στη σκιά του θανάτου του ιστορικού προέδρου και ιδιοκτήτη της ομάδας Παύλου Γιαννακόπουλου. Την επόμενη χρονιά μετά από τις κακές εμφανίσεις της ομάδας στην Ευρωλίγκα ο Τσάβι Πασκουάλ απομακρύνεται και προσλαμβάνεται ο Hall of Famer Αμερικάνος προπονητής Ρικ Πιτίνο. Με τον Πιτίνο στον πάγκο επέρχεται αγωνιστική μεταμόρφωση και κάνοντας ένα μεγάλο σερί νικών στην Ευρωλίγκα κατάφερε να μπει την οκτάδα όπου και αποκλείστηκε για δεύτερη σερί χρονιά από την Ρεάλ Μαδρίτης με ήττα 3–0 στη σειρά των αγώνων. Στην Ελλάδα κατέκτησε το νταμπλ, αφού κέρδισε στον τελικό κυπέλλου τον ΠΑΟΚ 79–73, και κατέκτησε το πρωτάθλημα Ελλάδας, νικώντας στην σειρά των τελικών τον Προμηθέα Πατρών με 3–0. Το καλοκαίρι του 2019 επανέρχεται για τρίτη θητεία ο Αργύρης Πεδουλάκης ενώ η ομάδα έχει ολοκληρώσει μεταγραφές πρώην αθλητών του NBA όπως των Τζίμερ Φρεντέτ, Ουέσλι Τζόνσον. Οι εμφανίσεις δεν είναι οι αναμενόμενες, ο Πεδουλάκης απομακρύνεται και επιστρέφει ο Πιτίνο. Ωστόσο η σεζόν ακυρώνεται στην Ευρωλίγκα λόγω της πανδημίας του κορωνοϊού, στην Ελλάδα το πρωτάθλημα διακόπτεται και σχετική ψηφοφορία μεταξύ των ομάδων του Πρωταθλήματος, ο Παναθηναϊκός αναδείχθηκε πρωταθλητής με ψήφους 13–1 (οι πράσινοι ψήφισαν κατά της απόφασης), όντας στην πρώτη θέση της διοργάνωσης όταν αυτή διεκόπη.

Περίοδος αποστασιοποίησης Γιαννακόπουλου 
Στις 9 Ιουνίου 2020, ο Δημήτρης Γιαννακόπουλος σε συνέντευξη τύπου που παραχώρησε, ανακοίνωσε την αποχώρησή του από τον Παναθηναϊκό και έθεσε την ομάδα προς πώληση έναντι 25 εκατομμυρίων ευρώ. Μέχρι να βρεθεί αγοραστής, η ΚΑΕ θα πορευόταν με ανθρώπους εμπιστοσύνης του Γιαννακόπουλου, χωρίς δική του εμπλοκή. Επίσης αποχώρησε ο επί 29 χρόνια γενικός διευθυντής της ομάδας Μάνος Παπαδόπουλος. Το νέο διοικητικό σχήμα της ΚΑΕ, μετά της εξελίξεις αποτελείτο από τον πρόεδρο της ΚΑΕ, Τάκη Τριαντόπουλο, και ως γενικούς διευθυντές τις δυο ιστορικές φυσιογνωμίες του συλλόγου, τους Δημήτρη Διαμαντίδη και Φραγκίσκο Αλβέρτη. Νέος προπονητής ήταν ο Γιώργος Βόβορας. Τον Ιανουάριο του 2021, ο Βόβορας αποτέλεσε παρελθόν από τους πράσινους. Αντικαταστάτης του ως πρώτος προπονητής, προσλήφθηκε ο πρώην αθλητής της ομάδας, Οντέντ Κάτας με τον οποίο ο Παναθηναϊκός, απόντος του Ολυμπιακού, κατέκτησε πρωτάθλημα και κύπελλο. Ωστόσο, παρά την κατάκτηση του νταμπλ, ο Παναθηναϊκός στο τέλος της περιόδου έλυσε την συνεργασία του με τον Κάτας, και για την επόμενη περίοδο 2021–22 προσελήφθη ο Δημήτρης Πρίφτης, με τον οποίο ο Παναθηναϊκός κατέκτησε το πρώτο του Σούπερ Καπ, το μοναδικό τρόπαιο που έλειπε από τη συλλογή του. 

Στις 29 Ιανουαρίου 2021, ο Παναθηναϊκός έγινε η πέμπτη ομάδα που έφτασε τα 500 ματς στην Ευρωλίγκα, έχοντας όμως το τρίτο καλύτερο ποσοστό νικών στην ιστορία. 

Στις 12 Απριλίου 2022, μετά την τέταρτη διαδοχική ήττα από τον Ολυμπιακό, ο Δημήτρης Γιαννακόπουλος έλυσε την συνεργασία με τους Πρίφτη, Διαμαντίδη και έκανε δεκτή την παραίτηση Τριαντόπουλου, ενώ στον Αλβέρτη έγινε πρόταση να αναλάβει τη θέση του Γενικού Αρχηγού, αλλά ο τελευταίος δεν την αποδέχτηκε, με αποτέλεσμα να βρεθεί εκτός Παναθηναϊκού για πρώτη φορά μετά από 32 χρόνια ανελλιπούς προσφοράς. Προπονητής ανέλαβε εκ νέου ο Γιώργος Βόβορας, με βοηθό τον Χρήστο Σερέλη. 

Τον Ιούνιο του 2022 ανακοινώθηκε ως νέος προπονητής ο Μαυροβούνιος Ντέγιαν Ράντονιτς για την σεζον 2022–23. Όμως παρά την συνεχή οικονομική στήριξη του Γιαννακόπουλου, τα αποτελέσματα ήταν αρνητικά, με αποτέλεσμα ο Παναθηναϊκός να λύσει τον Φεβρουάριο του 2023 την συνεργασία με τον Ράντονιτς. Προπονητής ανέλαβε ο Χρήστος Σερέλης. Ωστόσο, δεν κατάφερε να αποφύγει την απώλεια του πρωταθλήματος.

Νέα εποχή με Αταμάν και αναβαθμισμένο προϋπολογισμό 
Για την περίοδο 2023–24, η διοίκηση Γιαννακόπουλου αποφάσισε μεγάλη αύξηση του προϋπολογισμού, προσλαμβάνοντας τον Τούρκο προπονητή Εργκίν Αταμάν, που είχε κατακτήσει δύο τίτλους Ευρωλίγκας, και στελεχώνοντας την ομάδα με σπουδαίους καλαθοσφαιριστές, μεταξύ των οποίων τον Αμερικανό Κάιλ Γκάι, τον Ισπανό Χουάντσο Ερνανγκόμεθ, MVP του τελικού του Ευρωμπάσκετ 2022, τον Γάλλο Ματίας Λεσόρ, καλύτερο σέντερ της προηγούμενης περιόδου στην Ευρωλίγκα, και σε μια μεταγραφή που προκάλεσε αίσθηση τον Κώστα Σλούκα από τον "αιώνιο αντίπαλο".

Έμβλημα 
Το έμβλημα του τμήματος καλαθοσφαίρισης του Παναθηναϊκού, έχει εξελιχθεί με το πέρασμα του χρόνου. Στο παρελθόν η ομάδα είχε χρησιμοποιήσει διάφορες παραλλαγές του εμβλήματος. Τη δεκαετία του 2000 χρησιμοποιήθηκε από την ΚΑΕ ΠΑΟ το έμβλημα του ερασιτέχνη ΠΑΟ, ενώ από την περίοδο 2011–12 χρησιμοποιεί διαφορετική εκδοχή του εμβλήματος, με την προσθήκη των αστεριών που υποδηλώνουν των αριθμό των ευρωπαϊκών τίτλων στη διασυλλογική διοργάνωση της Ευρωλίγκας.

Εξέλιξη του εμβλήματος

Ρόστερ

Σύνθεση

Διάγραμμα ομάδας

Προπονητικό επιτελείο

Τεχνικό επιτελείο

Ιατρικό επιτελείο

Ακαδημίες

Τίτλοι

Διεθνείς 
 6 Πρωταθλήματα Ευρώπης: 1996, 2000, 2002, 2007, 2009, 2011
 1 Διηπειρωτικό Κύπελλο: 1996

Πανελλήνιοι 
 39 Πρωταθλήματα Ελλάδας  :   1946, 1947, 1950, 1951, 1954, 1961, 1962, 1967, 1969, 1971, 1972, 1973, 1974, 1975, 1977, 1980, 1981, 1982, 1984, 1998, 1999, 2000, 2001, 2003, 2004, 2005, 2006, 2007, 2008, 2009, 2010, 2011, 2013, 2014, 2017, 2018, 2019, 2020, 2021
 20 Κύπελλα Ελλάδας: 1979, 1982, 1983, 1986, 1993, 1996, 2003, 2005, 2006, 2007, 2008, 2009, 2012, 2013, 2014, 2015, 2016, 2017, 2019, 2021
 1 Σούπερ Καπ Ελλάδας: 2021

Διακρίσεις
 2x Τριπλ Κράουν:
2007, 2009 
 12x Νταμπλ: 
1982, 2003, 2005, 2006, 2007, 2008, 2009, 2013, 2014, 2017, 2019, 2021

Άτυπο ρεκόρ συνεχόμενων τίτλων 
Επίσης, θεωρείται ότι ο Παναθηναϊκός έχει πετύχει ένα άτυπο ρεκόρ συνεχόμενων τίτλων, καθώς έχει κατακτήσει τουλάχιστον έναν τίτλο επί 27 συναπτές σεζόν (1995-1996 έως 2021-2022) στο μπάσκετ, και έχει ξεπεράσει τα ρεκόρ της Χαλάα Σπόρτινγκ Κλαμπ (Συρία), Μακάμπι Τελ Αβίβ, και Ρεάλ Μαδρίτης με 23 η καθεμία.

Τοπικοί 
 3 Πρωταθλήματα Αθηνών-Πειραιώς: 1946, 1950, 1952
 2 Πρωταθλήματα Αθηνών : 1947, 1948
 2 Πρωταθλήματα Αθηνών-Πειραιώς β΄ ομάδων: 1950, 1951

Άλλοι
Κύπελλο ΧΑΝ: 1921 (Σημείωση: Ο Παναθηναϊκός, αλλά όχι ο ΕΣΑΚΕ, καταμετρά αυτό το τουρνουά σαν ένα επιπλέον πρωτάθλημα, το οποίο διοργάνωσε η ΧΑΝ το 1921 στο Παναθηναϊκό Στάδιο με τη συμμετοχή τεσσάρων ομάδων).

Τμήματα υποδομών 
 Πηγή: ιστότοπος sport24.gr

Νέοι 
 1 Πρωτάθλημα Κ-21 ΕΣΚΑ: 2016

Έφηβοι 
 4 Πρωταθλήματα Ελλάδας: 2012, 2015, 2016, 2023
 10 Πρωταθλήματα ΕΣΚΑ: 1991, 1992, 2011, 2012, 2013, 2014, 2015, 2016, 2022, 2023
 6 Πρωταθλήματα Αθηνών: 1946, 1947, 1956, 1957, 1960, 1975
 1 Πρωτάθλημα ΕΣΚΑ Γ΄ κατηγορίας ανδρών: 2013
 1 Πρωτάθλημα ΕΣΚΑ Δ΄ κατηγορίας ανδρών: 2012

Παίδες 
 3 Πρωταθλήματα Ελλάδας: 2010, 2018, 2020
 9 Πρωταθλήματα ΕΣΚΑ: 1989, 2001, 2005, 2009, 2010, 2012, 2018, 2020, 2022
 1 Πρωτάθλημα Αθηνών: 1974

Παμπαίδες 
 6 Πρωταθλήματα ΕΣΚΑ: 2007, 2008, 2009, 2010, 2012, 2016

Φιλικοί αγώνες με ομάδες του ΝΒΑ και της Κινέζικης Λίγκας 
Ο Παναθηναϊκός έχει πραγματοποιήσει δύο επισκέψεις στην Αμερική για να δώσει φιλικούς αγώνες. Το 2003 έπαιξε εναντίον της ομάδας από το Τορόντο του Καναδά. Στις 11 Οκτωβρίου 2007, ο Παναθηναϊκός έπαιξε ενάντιων των Houston Rockets και επτά μέρες μετά, στις 18 Οκτωβρίου 2007 ενάντιων των San Antonio Spurs.

Επίσης ο Παναθηναϊκός έχει πραγματοποιήσει δύο επισκέψεις στην Κίνα για να προωθήσει το ευρωπαϊκό μπάσκετ στην Ασία. Η πρώτη επίσκεψη έγινε το 2013 όπου έπαιξε εναντίον της Foshan Long Lions. Δύο χρόνια αργότερα ο Παναθηναϊκός μέσω του Euroleague Basketball Asia Tour βρέθηκε αντιμέτωπος με την ομάδα της Zhejiang Lions και των Guangdong Southern Tigers.

Ευρωπαϊκές διακρίσεις

Ανά περίοδο

Αγωνιστική παρουσία 
Ο Παναθηναϊκός είναι η μία από τις δύο ομάδες που δεν έχουν απουσιάσει από καμία διοργάνωση του πρωταθλήματος Α' και Α1 κατηγορίας, από την θέσπισή της την περίοδο 1963–64. Από τις 52 αυτές διοργανώσεις, ήταν μέσα στην πρώτη τετράδα της τελικής κατάταξης 46 φορές.

Η χειρότερη θέση που κατέκτησε ήταν η 8η την περίοδο 1991–92. Η μέτρια αυτή θέση (η οποία σε σημαντικό βαθμό επηρεάστηκε κι από ένα μηδενισμό σε αγώνα με τον Πανιώνιο, μηδενισμός ο οποίος μεταφέρθηκε και στη διαδικασία των play off), σήμανε και τη μοναδική φορά από την περίοδο 1967–68 που ο Παναθηναϊκός δεν κατάφερε να εξασφαλίσει τη συμμετοχή του σε κάποιο ευρωπαϊκό κύπελλο, χάνοντας την ευκαιρία για ένα σερί 49 συνεχών συμμετοχών (περιλαμβανομένης και της περιόδου 2015–16).

Ίδρυση ομάδας ως 1957 
Σε αυτή την χρονική περίοδο είχε τη δυνατότητα συμμετοχής στο τοπικό πρωτάθλημα και στο πανελλήνιο πρωτάθλημα.

1958 ως 1963 
Σε αυτή τη χρονική περίοδο, είχε τη δυνατότητα συμμετοχής στο τοπικό πρωτάθλημα, το πανελλήνιο πρωτάθλημα και το κύπελλο πρωταθλητριών Ευρώπης.

1964 ως 1975 
Σε αυτή τη χρονική περίοδο, είχε τη δυνατότητα συμμετοχής στο ελληνικό πρωτάθλημα Α' Εθνικής και στις ευρωπαϊκές διοργανώσεις.

1976 ως 1986 
Σε αυτή τη χρονική περίοδο, είχε τη δυνατότητα συμμετοχής στο ελληνικό πρωτάθλημα Α' Εθνικής, το κύπελλο Ελλάδας και τις ευρωπαϊκές διοργανώσεις.

1987 ως σήμερα 
Σε αυτή τη χρονική περίοδο, έχει τη δυνατότητα συμμετοχής στο ελληνικό πρωτάθλημα Α1 Εθνικής, το κύπελλο Ελλάδας και τις ευρωπαϊκές διοργανώσεις.

Συνολικά στατιστικά στοιχεία

Ελληνικές διοργανώσεις

Θέσεις στο Πρωτάθλημα

Πορεία στο Κύπελλο 
Στις πορείες ως την ημιτελική φάση συμπεριλαμβάνονται και οι κατακτήσεις 3ων και 4ων θέσεων.

Πορεία στο Σούπερ Καπ 
Στις πορείες ως την ημιτελική φάση συμπεριλαμβάνονται και οι κατακτήσεις 3ων και 4ων θέσεων.

Ευρωπαικές διοργανώσεις 

*Σημείωση: Στο συνολο αγώνων (αλλά όχι στις νίκες ή στις ήττες) συμπεριλαμβάνονται δύο αγώνες του Παναθηναϊκού, οι οποίοι έληξαν ισόπαλοι. Συγκεκριμένα, ένας στο κύπελλο πρωταθλητριών 1971–72 (Σλάβια Πράγας–ΠΑΟ 74–74), κι ένας στο ευρωκύπελλο 1997–98 (Σλασκ Βρότσλαβ–ΠΑΟ 61–61). Οι αγώνες διεξήχθησαν στα πλαίσια διπλών αναμετρήσεων, έτσι δεν χρειάστηκε η διεξαγωγή παράτασης για την ανάδειξη νικητή, καθώς αυτός αναδείχθηκε με βάση το συνολικό αποτέλεσμα των δύο αγώνων (και στις δύο περιπτώσεις ο Παναθηναϊκός ήταν ο τελικός νικητής).

Ατομικές επιτυχίες

Διακεκριμένοι αθλητές 

Κατά σειρά ένταξης στο σύλλογο και σύμφωνα με την ΚΑΕ Παναθηναϊκός:

  Φαίδωνας Ματθαίου (1949–1955)
  Γιώργος Κολοκυθάς (1966–1973)
  Τάκης Κορωναίος (1968–1986, αγων. έτος 1989–90)
 - Χρήστος Κέφαλος (1969–1978)
  Δημήτρης Κοκολάκης (1969–1983)
  Απόστολος Κόντος (1969–1983)
  Μέμος Ιωάννου (1974–1990)
 - Ντέιβιντ Στεργάκος (1978–1991)
  Φραγκίσκος Αλβέρτης (1990–2009)
  Αντόνιο Ντέιβις (1990–1992)
  Στόγιαν Βράνκοβιτς (1992–1996)
 - Νίκος Γκάλης (1992–1994)
  Ντομινίκ Ουίλκινς (αγων. έτος 1995–96)
  Μπάιρον Σκοτ (αγων. έτος 1997–98)
  Ντέγιαν Μποντιρόγκα (1998–2002)
  Ζέλικο Ρέμπρατσα (1999–2001)
 ,  Ντάριλ Μίντλετον (2000–2005)

Επίσης: 

  Παναγιώτης Γιαννάκης (1994–1996)
  Ντίνο Ράτζα (1997–1999)
  Φάνης Χριστοδούλου (1997–98)
  Όντεντ Κάτας (1999–2001)
 - Μάικ Μπατίστ (2003–2012, 2013–14)
  Δημήτρης Διαμαντίδης (2004–2016)
  Τόνι Ντελκ (2006–07)
  Σαρούνας Γιασικέβιτσιους  (2007-2010, 2011-2012)

Σε ψηφοφορία αθλητικής εφημερίδας τον Ιούλιο του 2009, οι αναγνώστες της ανέδειξαν 14 καλαθοσφαιριστές του Παναθηναϊκού ανάμεσα στις 100 σημαντικότερες προσωπικότητες κατά τον πρώτο αιώνα ζωής του συλλόγου. Εκτός των προαναφερόμενων Αλβέρτη στη θέση #1 και Διαμαντίδη (#12), Κόντου (#17), Μποντιρόγκα (#28), Βράνκοβιτς (#31), Κολοκυθά (#41), Γκάλη (#47), Ουίλκινς (#56), Μπατίστ (#58), Κορωναίου (#60), επιλέχθηκαν ακόμη οι:

Αθλητές του Π.Α.Ο. ενταγμένοι στο Naismith Memorial Basketball Hall of Fame 

 Ντομινίκ Ουίλκινς (2006)
 Νίκος Γκάλης (2017)

Αθλητές του Π.Α.Ο. ενταγμένοι στο FIBA Hall of Fame 
 Νίκος Γκάλης (2007)
 Αλεξάντερ Βολκόφ (2020)
 Παναγιώτης Γιαννάκης (2021)

Αποσυρθέντες αριθμοί

Καλύτερη Πεντάδα 
Στις 23 Σεπτεμβρίου 2015 η ομάδα του Παναθηναϊκού τίμησε την καλύτερη πεντάδα των τελευταίων 25 χρόνων στην αφιερωματική βραδιά Honouring our Legacy. Η πεντάδα βγήκε έπειτα από ψηφοφορία αναγνωστών αθλητικής ιστοσελίδας του Παναθηναϊκού. 

Στην μεγάλη εκδήλωση που πραγματοποιήθηκε στο ΟΑΚΑ τιμήθηκαν ως:
 Πόιντ γκαρντ: Δημήτρης Διαμαντίδης
 Σούτινγκ γκαρντ: Ντέγιαν Μποντιρόγκα
 Σμολ φόργουορντ: Φραγκίσκος Αλβέρτης
 Πάουερ φόργουορντ: Αντώνης Φώτσης
 Σέντερ: Στόγιαν Βράνκοβιτς

Αρχηγοί ομάδας 
  Τάκης Κορωναίος (1983–1985)
  Μέμος Ιωάννου (1985–1990)
  Ντέιβιντ Στεργάκος (1990–1991)
  Λιβέρης Ανδρίτσος (1991–1992)
  Νίκος Γκάλης (1992–1994)
  Παναγιώτης Γιαννάκης (1994–1996)
  Νίκος Οικονόμου (1996–1997)
  Κώστας Παταβούκας (1997–1999)
  Φραγκίσκος Αλβέρτης (1999–2009)
  Δημήτρης Διαμαντίδης (2009–2016)
  Νικ Καλάθης (2016–2017)
  Ίαν Βουγιούκας (2017–2018)
  Νικ Καλάθης (2018–2020)
  Ιωάννης Παπαπέτρου (2020–2022)
  Γιώργος Παπαγιάννης (2022–2023)

Διακεκριμένοι προπονητές 

Οι εξής έχουν από τουλάχιστον έναν τίτλο ή μία διάκριση κατά τη θητεία τους στην τεχνική ηγεσία του συλλόγου:

Κορυφαίοι σε συμμετοχές, πόντους, ριμπάουντ και ασίστ στην Α1 

 Με έντονο χρώμα εν ενεργεία παίχτης
 Τελευταία ενημέρωση: 01.06.2020
 Στατιστικά από esake.gr

Πρόεδροι

Σημειώσεις

Παραπομπές

Πηγές 
 Σήφης Βοτζάκης (συνεργ. Βαγγέλης Μελέκογλου), 100 χρόνια Παναθηναϊκός. Η ιστορία 1908-2008, Εκδόσεις Α. Λιβάνη, Αθήνα 2008. ISBN 960-1418-75-X
 Φίλιππος Κουνέλης - Νίκος Μπουρλάκης, Glory Days. Τα χρυσά χρόνια 1992-2007, έκδοση ΚΑΕ Παναθηναϊκός, Αθήνα 2007. ISBN 960-8977-20-7
 Ανδρέας Οικονόμου, Λεωφόρος Ηρώων. Η ιστορία του Παναθηναϊκού στα χρόνια του πολέμου και της Κατοχής (1940-1944), ΚΑΠΑ Εκδοτική, Αθήνα 2014. ISBN 960-8145-10-4.
 συλλογικό έργο, 100 χρόνια Μπάσκετ. 1891-1991, έκδοση περιοδικού Τρίποντο, Αθήνα 1991
 συλλογικό έργο, Παναθηναϊκός. Ποδόσφαιρο-μπάσκετ, Εκδόσεις ΣΚΑΪ, Αθήνα 2009. ISBN 960-4820-23-0
 συλλογικό έργο, Τριφύλλι 100 χρόνια, επετειακή έκδοση εφημερίδας Goal news, Αθήνα 2008
 Νικήτας Τσαγγαρινός, «Η ιστορία του Παναθηναϊκού», εκτεταμένο λήμμα (64 σελίδες) στην: Εγκυκλοπαίδεια των σπορ, Τόμ. Β', εκδ. Εταιρεία Επιστημονικών Εκδόσεων, Αθήνα 1961

Εξωτερικοί σύνδεσμοι 

 επίσημος ιστότοπος, ΚΑΕ Παναθηναϊκός
 Όταν ξεκίνησαν όλα..., sportaction.gr.

 
ΚΑΕ
Ελληνικοί σύλλογοι καλαθοσφαίρισης
Ιδρύσεις ομάδων καλαθοσφαίρισης το 1919
Σωματεία Ε.Σ.Κ.Α.